પાલનપુરમાં નગરપાલિકા દ્વારા બનાવેલી મોટાભાગની ભૂર્ગભ ગટરો ચોકઅપ થઇ પામી છે. પરિણામે ઠેરઠેર ગટરોના ગંદા પાણી માર્ગો ઉપર વહી રહ્યા છે. જેમાં પથ્થરસડક પારેખવાસ હિરાણીમાતા ચોક વિસ્તારમાં છેલ્લા દસ દિવસથી ગટર ઉભરાઇ રહી હોવાથી તેની બદબૂથી રહિશો ત્રાહિમામ પોકારી ગયા છે. આ અંગે સ્થાનિક રહિશોએ આક્રોશ પૂર્વક જણાવ્યું હતુ કે, નગરપાલિકા દ્વારા દરરોજ આ ગટર સાફ કરવામાં આવે છે. પરંતુ પ્રશ્નનો કાયમી ઉકેલ ન લવાતા રહિશોમાં ઉગ્ર રોષ જોવા મળી રહ્યો છે. ગંદકી અને બદબૂના કારણે ભયંકર રોગચાળો ફાટી નીકળવાની દહેશત છે. ત્યારે નગરપાલિકા દ્વારા આ સમસ્યાનો કાયમી ઉકેલ લાવવામાં આવે તેવી માંગણી છે.